text: V I I I.
  Cives autem prorsus sic notabant Censores, ut qui Senator esset, Senatu ejiceretur, equiti Equus publicus adimeretur, plebejus in Ceritum tabulas referretur ac aerarius fieret, atque adeò non esset in albo centuriae suae, quà civis, sed tantummodo ut pro capite suo tributi nomine aera penderet. Neque tamen illa animadversio aut poena fuit aut dicenda est, cum sub legitimae poenae definitione haudquaquam possit comprehendi. Neque enim in his tam judicium Censorum, quàm arbitrium & velut praejudicium quoddam fuit. Unde illud Ciceronis lib. iv. de Repub. Censoris judicium nihil ferè damnato adfert praeter ruborem. Itaque, quod omnis ea Censoria judicatio versaretur tantummodo in nomine, animadversio illa, Ignominia dicta est. Ignominia autem & infamia multum differunt. Inde & notare tantum Censores dicebantur. Et haec merito sic instituta, cum Censoria animadversio in iis se tantum occuparet, in quibus, quod jam diximus, legitimae poenae non erat locus.